Keywords

Summary



Keywords

1. Prasība atcelt tiesību aktu — Fiziskas vai juridiskas personas — Tiesību akti, kas šīs personas skar tieši un individuāli — Regula, ar ko groza normas, kuras attiecas uz citu vīniem paredzētu tradicionālo apzīmējumu aizsardzību — Prasība, ko cēluši daži Itālijas vīnu ražotāji — Prasība, ko cēlušas dažas Itālijas vīnu ražotāju apvienības — Nepieņemamība

(EKL 230. panta ceturtā daļa; Komisijas Regula Nr. 316/2004)

2. Prasība atcelt tiesību aktu — Fiziskas vai juridiskas personas — Tiesību akti, kas šīs personas skar tieši un individuāli — Nosacījuma, ka personai ir jābūt skartai individuāli, contra legem interpretācija — Nepieļaujamība

(EKL 230. panta ceturtā daļa)

Summary

1. Regula Nr. 316/2004, ar ko groza Regulu Nr. 753/2002, ar ko paredz konkrētus noteikumus Regulas Nr. 1493/1999 piemērošanai attiecībā uz konkrētu vīna nozares produktu aprakstu, apzīmējumu, noformējumu un aizsardzību, it īpaši normas, kas attiecas uz citu vīniem paredzētu tradicionālo apzīmējumu aizsardzību, ir vispārēji piemērojams pasākums EKL 249. panta otrās daļas nozīmē, ņemot vērā, ka tā attiecas uz objektīvi noteiktām situācijām un rada tiesiskas sekas tām uzņēmēju kategorijām, kas atbilst noteiktam skaitam vispārīgu un abstrakti noteiktu nosacījumu. Šī regula attiecas ne tikai uz Itālijas vīna ražotājiem, bet tiesiski ietekmē arī nekonkrētu skaitu citu dalībvalstu ražotāju, kas pašreiz izmanto un kas turpmāk izmantos citus tradicionālos apzīmējumus.

Šī regula fizisku vai juridisku personu var skart individuāli tikai tad, ja tā attiecīgajai personai rada draudus dažu tās specifisko īpašību dēļ vai tādas faktiskās situācijas dēļ, kas to raksturo attiecībā pret jebkuru citu personu, un tādēļ to individuāli izceļ tādā pašā veidā, it kā šī persona būtu lēmuma adresāts. Tas neattiecas ne uz dažiem Itālijas vīna ražotājiem, kam ir atļauts izmantot konkrētos Itālijas tradicionālos apzīmējumus, kuri sākotnēji bija paredzēti Regulas Nr. 753/2002 III pielikuma B daļā, ne uz dažām Itālijas vīna ražotāju apvienībām.

Pirmkārt, minētā regula attiecīgos Itālijas ražotājus skar objektīvi kā noteiktos reģionos ražotu (NRR) kvalitatīvo vīnu ražotājus. Tas, ka noteikti un izsmeļoši uzskaitīti tradicionālie apzīmējumi tiek tiesiski aizsargāti, nevar nostādīt Itālijas ražotājus atšķirīgā situācijā salīdzinājumā ar citiem Kopienas NRR kvalitatīvo vīnu ražotājiem, kuri saviem vīniem izmanto citus tradicionālos apzīmējumus. Tāpat arī, pat ja attiecīgajā regulā paredzētie pasākumi prasītājiem var radīt būtiskas ekonomiskas sekas, atliek vien secināt, ka līdzīgas sekas radīsies arī citiem Kopienas NRR kvalitatīvo vīnu ražotājiem. Katrā ziņā nepietiek ar to, ka dažus uzņēmējus tiesību akts ekonomiski skar vairāk nekā to konkurentus, lai varētu uzskatīt, ka šis akts tos ir skāris individuāli.

Otrkārt, nevar uzskatīt, ka apvienību, kura ir izveidota nolūkā atbalstīt kādas konkrētu personu kategorijas kolektīvās intereses, ir individuāli skāris tiesību akts, kas ietekmē šīs konkrēto personu kategorijas vispārējās intereses, ja attiecīgais tiesību akts nav individuāli skāris attiecīgās personas. Pat ja tas, ka pastāv tādi īpaši apstākļi kā apvienības darbības nozīme procedūrā, kuras rezultātā ir pieņemts tiesību akts EKL 230. panta nozīmē, var būt pamats, lai par pieņemamu atzītu prasību, ko ir iesniegusi apvienība, kuras dalībniekus apstrīdētais tiesību akts nav skāris individuāli, jo tas ir ietekmējis apvienības kā sarunu dalībnieces stāvokli, par šādu situāciju nevar runāt attiecīgo apvienību gadījumā. Attiecīgās apvienības minētā regula neskar individuāli tāpēc vien, ka tiesību normās tiem ir skaidri atzītas vairākas procesuālās tiesības.

(sal. ar 35., 36., 38., 42.–44., 48. un 50.–52. punktu)

2. Kaut arī, izskatot prasību atcelt tiesību aktu, EKL 230. panta ceturtajā daļā paredzētais nosacījums, ka personai ir jābūt skartai individuāli, ir jāinterpretē saskaņā ar efektīvas tiesiskās aizsardzības principu, ņemot vērā dažādus apstākļus, kas prasītāju var skart individuāli, šādas interpretācijas rezultātā tomēr nevar izvairīties no attiecīgā nosacījuma.

(sal. ar 56. punktu)